**คำแถลงนโยบาย**



**ของ**

**นายทองคำ ประพฤติธรรม**

**นายกองค์การบริหารส่วนตำบลวังทอง**

**แถลงต่อสภาองค์การบริหารส่วนตำบลวังทอง**

**ณ ห้องประชุมสภาองค์การบริหารส่วนตำบลวังทอง**

**อำเภอนาวัง จังหวัดหนองบัวลำภู**

**คำแถลงนโยบาย**

**ของ**

**นายทองคำ ประพฤติธรรม**

**นายกองค์การบริหารส่วนตำบลวังทอง**

**แถลงต่อสภาองค์การบริหารส่วนตำบลวังทอง**

**ณ ห้องประชุมสภาองค์การบริหารส่วนตำบลวังทอง**

**...........................................................................................................**

**เรียน ท่านประธานสภา สมาชิกองค์การบริหารส่วนตำบลวังทอง ที่เคารพ**

ตามที่คณะกรรมการการเลือกตั้งได้มีประกาศรับรองผลการเลือกตั้งสมาชิกสภาองค์การบริหารส่วนตำบลวังทองและนายกองค์การบริหารส่วนตำบลวังทอง ลงวันที่ ๒๘ ธันวาคม พ.ศ.๒๕๖๔ ประกาศให้กระผม นายทองคำ ประพฤติธรรม เป็นผู้ได้รับการเลือกตั้งเป็นนายกองค์การบริหารส่วนตำบลวังทอง นั้น ตามพระราชบัญญัติสภาตำบลและองค์การบริหารส่วนตำบล พ.ศ.๒๕๓๗ แก้ไขเพิ่มเติมถึง (ฉบับที่ ๗) พ.ศ.๒๕๖๒ มาตรา ๕๘/๕ บัญญัติไว้ว่า ก่อนที่นายกองค์การบริหารส่วนตำบลเข้ารับหน้าที่ให้ประธานสภาองค์การบริหารส่วนตำบล เรียกประชุมสภาองค์การบริหารส่วนตำบล เพื่อให้นายกองค์การบริหารส่วนตำบลแถลงนโยบายต่อ สภาองค์การบริหารส่วนตำบล โดยไม่มีการลงมติทั้งนี้ ภายในสามสิบวัน นับแต่วันประกาศผลการเลือกตั้ง นายกองค์การบริหารส่วนตำบลวังทอง

ข้าพเจ้านายทองคำ ประพฤติธรรม นายกองค์การบริหารส่วนตำบลวังทอง ขอเรียนว่าแนวนโยบายการบริหารงานในระยะ ๔ ปีข้างหน้า ตั้งแต่ พ.ศ. ๒๕๖๕ – พ.ศ.๒๕๖๘ ซึ่งได้กำหนดทิศทางในการพัฒนาและการบริหารงานองค์การบริหารส่วนตำบลวังทอง ให้เกิดความเชื่อมั่นจากประชาชน และองค์กรต่าง ๆ ในการจัดบริการสาธารณะภายใต้อำนาจหน้าที่ที่กฎหมายบัญญัติหรือกำหนดให้เป็นหน้าที่ขององค์การบริหารส่วนตำบลวังทอง

ในการบริหารราชการองค์การบริหารส่วนตำบลวังทอง เพื่อให้เกิดผลสัมฤทธิ์ต่อการพัฒนาท้องถิ่นในทุกมิติและเป็นประโยชน์ต่อประชาชน ตลอดจนสามารถแก้ไขปัญหาและสนองตอบความต้องการของประชาชนได้อย่างรวดเร็วมีประสิทธิภาพ การบริหารงานราชการเป็นไปด้วยความเรียบร้อย โปร่งใส เป็นธรรม ตามวิธีการบริหารกิจการบ้านเมืองที่ดี มีการวางแผนพัฒนาที่ดี โดยมีเป้าหมายสูงสุดการบรรลุวิสัยทัศน์ของการพัฒนาองค์การบริหารส่วนตำบลวังทอง จึงได้กำหนดนโยบายเป็นกรอบพัฒนาและการปฏิบัติราชการขององค์การบริหารส่วนตำบลวังทอง ดังนั้นเพื่อให้เป็นไปตามความในมาตรา ๕๘/๕ แห่งพระราชบัญญัติสภาตำบลและองค์การบริหารส่วนตำบล พ.ศ.๒๕๓๗ แก้ไขเพิ่มเติมถึง (ฉบับที่ ๗) พ.ศ.๒๕๖๒ จึงขอแถลงนโยบายในการบริหารราชการองค์การบริหารส่วนตำบลวังทอง ดังนี้

**๑. นโยบายด้านโครงสร้างพื้นฐาน**

 มุ่งมั่นที่จะยกระดับด้านโครงสร้างพื้นฐานเพื่อตอบสนองความต้องการของประชาชนอย่างมีประสิทธิภาพ ตลอดจนมีความสะดวก ปลอดภัย โดยมีแนวทางการดำเนินงาน ดังนี้

 ๑.๑ พัฒนาและปรับปรุงการคมนาคมสายหลักและสายรองให้มีความปลอดภัย และสวยงามพร้อมกันนั้นจะประสานความร่วมมือกับหน่วยราชการจากหน่วยอื่น เพื่อขอรับการสนับสนุนในโครงการที่เกินขีดความสามารถขององค์การบริหารส่วนตำบลวังทอง

 ๑.๒ ปรับปรุงและพัฒนาระบบไฟฟ้าส่องสว่างตามถนนสาธารณะ ปรับเปลี่ยนหลอดไฟเป็นหลอด LED หรือหลอดประหยัดไฟ รวมถึงไฟฟ้าส่องสว่างด้วยพลังงานแสงอาทิตย์

 ๑.๓ ปรับปรุงและพัฒนาระบบประปาหมู่บ้านให้มีคุณภาพและปริมาณเพียงพอ โดยใช้พลังงานแสงอาทิตย์ทั้งที่ดำเนินการเองและประสานขอสนับสนุนจากหน่วยงานอื่น

 ๑.๔ ปรับปรุงและพัฒนาถนนภายในหมู่บ้าน ชุมชน และระหว่างหมู่บ้าน ชุมชน และถนน

เพื่อการเกษตร

 ๑.๕ ขยายเขตไฟฟ้าที่อยู่อาศัยและเพื่อการเกษตรรองรับการขยายตัวของชุมชน

 ๑.๖ ศึกษา สำรวจจุดเสี่ยงและติดตั้งกล้องวงจรปิดตามจุดเสี่ยงเพื่อความปลอดภัยในชีวิตและทรัพย์สิน

 ๑.๗ ปรับปรุงและพัฒนาแหล่งน้ำโดยจะขุดลอกคูคลองที่ตื้นเขิน ทำที่กั้นน้ำเพื่อให้เพียงพอต่อการเกษตร

**๒. นโยบายด้านเศรษฐกิจและคุณภาพชีวิต**

องค์การบริหารส่วนตำบลวังทอง จะส่งเสริมสนับสนุนและผลักดันให้มีกระบวนการสร้างรายได้ ลดรายจ่ายให้กับประชาชนทุกระดับ โดยส่งเสริมแนวทางเศรษฐกิจแบบพอเพียงตามศักยภาพของชุมชนในระดับฐานรากของตำบล โดยมีแนวทางการดำเนินงาน ดังนี้

 ๒.๑ สนับสนุนกลุ่มอาชีพต่าง ๆภายในตำบลเพื่อสร้างงานสร้างอาชีพ

 ๒.๒ จัดการศึกษาดูงาน จัดกิจกรรม ให้ความรู้แก่กลุ่มอาชีพเสริมทักษะในการทำงานให้เข้มแข็ง

และมีประสิทธิภาพ

 ๒.๓ จัดหาวิทยากรที่มีความรู้ทาง กลุ่มอาชีพ ต่าง ๆ ให้ขายสินค้าทางอิเล็กโทนิคให้เป็น

 ๒.๔ สำรวจผู้ว่างงาน ผู้มีรายได้น้อย เพื่อขึ้นทะเบียนไว้และส่งให้กับหน่วยงานอื่นที่เกี่ยวข้อง เพื่อจัดหางานให้ตรงตามความต้องการของผู้ว่างงานต่อไป

 ๒.๕ สนับสนุนกิจกรรมดำเนินงานของ อสม.เพื่อขับเคลื่อนการทำงานด้านสุขภาพอนามัยของชุมชน

**๓. นโยบายด้านการพัฒนาสังคม**

จะพัฒนาเกี่ยวกับคุณภาพชีวิตของประชาชนและเยาวชนในตำบลให้มีความเป็นอยู่ที่ดีขึ้น และสร้างโอกาสให้ทุกคนได้รับการบริการอย่างเท่าเทียมกัน โดยมีแนวทางการดำเนินงาน ดังนี้

 ๓.๑ ส่งเสริมการศึกษาแก่เด็ก เยาวชนประชาชนทั้งในและนอกระบบโรงเรียนให้สอดคล้องกับการเข้าสู่ระบบประชาคมอาเซียน (AEC)

 ๓.๒ พัฒนาศูนย์พัฒนาเด็กเล็กให้มีศักยภาพ โดยจัดให้มีสื่อการเรียนการสอน และเทคโนโลยีสมัยใหม่เพื่อให้เด็กมีพื้นฐานที่ดีในการเรียนรู้ในระดับที่สูงขึ้น

 ๓.๓ ให้การสงเคราะห์และจัดสวัสดิการแก่เด็กผู้ด้อยโอกาส คนพิการ คนชรา และผู้สูงอายุ อย่างทั่วถึง สามารถดำรงชีวิตอยู่ได้อย่างปกติสุขในสังคม

 ๓.๔ รณรงค์ป้องกันและแก้ไขปัญหายาเสพติด ปัญหาอาชญากรรมและความปลอดภัยในชีวิตและทรัพย์สิน โดยมีส่วนร่วมจากทุกองค์กร

 ๓.๕ ส่งเสริมให้การเรียนรู้เกี่ยวกับการป้องกันและแก้ปัญหาด้านความปลอดภัยตลอดจนการบรรเทาสาธารณภัยชุมชน

 ๓.๖ ส่งเสริมสนับสนุนกิจกรรมนันทนาการการกีฬาทุกประเภทเพื่อพัฒนาด้านสุขภาพ จัดให้มีสถานที่ออกกำลังกาย ลานกีฬากลางท้องถิ่นและอุปกรณ์กีฬาที่จำเป็นอย่างต่อเนื่อง

**๔. นโยบายด้านการบริหารจัดการบ้านเมืองที่ดี**

 จะบริหารจัดการการทำงานโดยยึดหลักธรรมาภิบาล ๖ ประการ คือ หลักนิติธรรม หลักคุณธรรม หลักความโปร่งใส หลักความมีส่วนร่วม หลักความรับผิดชอบ หลักความคุ้มค่า ซึ่งมุ่งผลสัมฤทธิ์ของงานเป็นหลัก จึงมีแนวนโยบายในการดำเนินงาน ดังนี้

 ๔.๑ เน้นการทำงานแบบมีส่วนร่วม ทั้งในระดับท้องที่ ระดับท้องถิ่น ระดับประชาชนโดยทั่วไป

โดยผ่านความเห็นชอบจากประชาคมหมู่บ้านหรือระดับตำบลแล้วแต่กรณี

 ๔.๒ สร้างระบบการบริหาร โดยเน้นหลักประสิทธิภาพประสิทฺธิผล สุจริต โปร่งใส สามารถตรวจสอบได้ และตรงกับความต้องการของประชาชนโดยแท้จริงส่งเสริมชุมชน เข้มแข็ง โดยให้การสนับสนุน ในการทำกิจกรรมของประชาคมส่งเสริมการประชุมในการแก้ไขปัญหาพื้นฐานของประชาชน

 ๔.๓ ส่งเสริมความสามัคคีในหมู่คณะ เน้นการทำงานเป็นทีม ทำงานอย่างบูรณาการ ทั้งทางฝ่าย

ปกครอง ผู้นำชุมชน ผู้นำหมู่บ้าน และผู้นำกลุ่มต่าง ๆ ในพื้นที่

 ๔.๔ เพิ่มประสิทธิภาพการให้บริการแก่ประชาชน ลดขั้นตอนการปฏิบัติงานเพื่อให้ประชาชน ที่มารับบริการได้รับความสะดวก และมีความพึงพอใจสูงสุด

 ๔.๕ จัดการพัฒนาบุคลากร เจ้าหน้าที่หน่วยงานให้ความรู้ทักษะในการปฏิบัติงานเพื่อให้สามารถปฏิบัติงาน และรองรับการถ่ายโอนภารกิจเพื่อสนองความต้องการของประชาชนได้อย่างมีประสิทธิภาพ

**๕. นโยบายด้านการศึกษา**

จะส่งเสริมและสนับสนุนระบบการศึกษา ให้มีการเรียนรู้ของประชาชนในตำบล โดยผ่านกระบวนการศึกษานอกระบบเป็นการศึกษาตลอดชีวิตการพัฒนาระบบเครือข่ายสารสนเทศเพื่อการเรียนรู้ของชุมชน พร้อมทั้งสนับสนุนให้ประชาชนได้รับโอกาสเท่าเทียมกันที่จะเรียนรู้ โดยยึดหลักการศึกษาสร้างชาติ สร้างงาน สร้างรายได้ ดังนี้

 ๕.๑ ให้การสนับสนุนการศึกษาทั้งระดับก่อนปฐมวัย ระดับปฐมวัย และระดับประถมศึกษา ทั้งในด้านอาหารกลางวัน อาหารเสริม (นม) รวมทั้งวัสดุอุปกรณ์ที่ส่งเสริมการเรียนการสอน พร้อมบุคลากรผู้สอนแก่เด็กก่อนปฐมวัยเพื่อเป็นพื้นฐานนำไปสู่การพัฒนาด้านการศึกษาในระดับสูงต่อไป

 ๕.๒ สนับสนุนการเรียนการสอน ทางศาสนา การศึกษานอกระบบนอกหลักสูตรทุกรูปแบบ เพื่อเสริมสร้างศักยภาพของผู้เรียน

 ๕.๓ ส่งเสริม สนับสนุน อุปกรณ์ป้องกันการแพร่ระบาดเชื้อไวรัสโคโรนา ๒๐๑๙ สำหรับบุคลากรทางการศึกษา และเด็กเล็กในศูนย์พัฒนาเด็กเล็ก

 ๕.๔ ส่งเสริมด้านอาคาร ศูนย์พัฒนาเด็กเล็ก ให้ได้มาตรฐาน และน่าอยู่

 ๕.๕ จัดหาทุนการศึกษาให้กับผู้ด้อยโอกาส เด็กกำพร้า และเด็กยากจนแต่เรียนดี ที่อยู่ในวัยเรียน

ในเขตตำบลวังทอง โดยให้กระจายตามหมู่บ้าน และตามความเหมาะสม

**๖. นโยบายด้านการเมืองการปกครอง**

จะบริหารจัดการการทำงานโดยยึดหลักธรรมาภิบาล ๖ ประการคือ หลักนิติธรรม หลักคุณธรรม หลักความโปร่งใส หลักความมีส่วนร่วม หลักความรับผิดชอบ หลักความคุ้มค่า ซึ่งมุ่งผลสัมฤทธิ์ของงานเป็นหลัก จึงมีแนวนโยบายในการดำเนินงาน ดังนี้

๖.๑ เน้นการทำงานแบบมีส่วนร่วมโดยผ่านความเห็นชอบจากประชาคมหมู่บ้านหรือระดับตำบลแล้วแต่กรณี

 ๖.๒ ส่งเสริม ชุมชน เข้มแข็ง โดย ให้การสนับสนุนในการทำกิจกรรมของประชาคมส่งเสริมการ

ประชุมในการแก้ไขปัญหาพื้นฐานของประชาชน

 ๖.๓ ส่งเสริมความสามัคคีในหมู่คณะ เน้นการทำงานเป็นทีม ทำงานอย่างบูรณาการ ทั้งทางฝ่าย

ปกครอง ผู้นำชุมชน ผู้นำหมู่บ้าน และผู้นำกลุ่มต่าง ๆ ในพื้นที่

 ๖.๔ ส่งเสริมกิจกรรมการเรียนรู้ทางการเมืองการปกครอง การบริหารงานแก่สมาชิกองค์การ

บริหารส่วนตำบล ผู้นำชุมชน และประชาชนทั่วไปตามโอกาสอันสมควร

**๗. นโยบายด้านสาธารณสุข**

 จะส่งเสริมและสนับสนุนระบบสาธารณสุข ให้มีประสิทธิภาพสร้างระบบสุขภาพที่ดีให้เกิดขึ้น แก่ประชาชนในตำบล มีสุขภาพแข็งแรง ทั้งทางด้านร่างกายและจิตใจโดยมีแนวทางการดำเนินงาน ดังนี้

 ๗.๑ ร่วมมือกับโรงพยาบาลส่งเสริมสุขภาพประจำตำบล อสม. แต่ละหมู่บ้าน จัดทำโครงการส่งเสริมสุขภาพแก่ประชาชนทุกระดับและส่งเสริมให้มีการตรวจสุขภาพประจำปีทุกคน ตามแนวนโยบายของกระทรวงสาธารณสุข

 ๗.๒ เฝ้าระวังและแก้ไขปัญหาพร้อมป้องกันโรค ติดต่อต่าง ๆ ตามประกาศของทางราชการอย่าง

สม่ำเสมอและรวดเร็ว

 ๗.๓ สนับสนุนงบประมาณตามโครงการด้านงานสาธารณสุข

 ๗.๔ สนับสนุนการแก้ไขปัญหาด้านยาเสพติดทุกรูปแบบ

 ๗.๕ ส่งเสริมสนับสนุนการปฏิบัติหน้าที่ของ อสม.หมู่บ้านอย่างทั่วถึง

**๘. นโยบายด้านการกีฬา ศาสนา และวัฒนธรรมประเพณี**

จะส่งเสริมจริยธรรมวัฒนธรรมท้องถิ่นและรักษาขนบธรรมเนียมประเพณีท้องถิ่นให้ยั่งยืน โดยมีแนวทางการดำเนินงาน ดังนี้

 ๘.๑ สนับสนุนการกีฬาของตำบล และจัดหาวัสดุอุปกรณ์การกีฬาให้ครบทุกประเภท

 ๘.๒ ส่งเสริมการออกกำลังกายแก่เด็ก เยาวชน ผู้สูงอายุโดยจัดอุปกรณ์การกีฬาตามความ

ต้องการของสภาพผู้เล่นและสภาพพื้นที่ของแต่ละหมู่บ้าน

 ๘.๓ ร่วมกับประชาชนผู้นำหมู่บ้าน จัดงานประเพณีต่าง ๆหรือสนับสนุนงบประมาณอย่าง

ต่อเนื่องในการจัดกิจกรรม

 ๘.๔ ส่งเสริมกิจกรรมทางศาสนาในพื้นที่ตำบล โดยเน้นให้เยาวชนมีส่วนร่วมมากขึ้น

 ๘.๕ ส่งเสริมกิจกรรมวันสำคัญทางศาสนาและกิจกรรมวันสำคัญทางราชการอย่างสม่ำเสมอ

 ๘.๖ ส่งเสริมและสนับสนุนการศาสนา ศิลปะวัฒนธรรม ขนบธรรมเนียมประเพณีให้เป็นเอกลักษณ์ที่โดดเด่นของตำบลวังทอง

**๙. นโยบายด้านสิ่งแวดล้อมและทรัพยากรธรรมชาติ**

 มีนโยบายในการดูแลรักษาทรัพยากรธรรมชาติและสิ่งแวดล้อมในชุมชน ดังนี้

 ๙.๑ รณรงค์ปลูกจิตสำนึกของเด็กเยาวชนและประชาชนในการป้องกันและแก้ไขปัญหาสิ่งแวดล้อมส่งเสริมการมีส่วนร่วมของประชาชนในการแยกกำจัดขยะและดูแลรักษาความสะอาด

 ๙.๒ รณรงค์กำจัดขยะ มูลฝอยและสิ่งปฏิกูล โดยจัดให้มี การบริหารจัดการ การจัดเก็บ การทิ้ง

โดยการร่วมกับประชาคมหมู่บ้านและสาธารณสุขประจำตำบล

 ๙.๓ จัดหาสถานที่ทิ้งขยะ และดำเนินการสร้างระบบการเก็บกำจัดขยะมูลฝอยอย่างมีประสิทธิภาพ

 ๙.๔ ส่งเสริมและสนับสนุนให้ประชาชนมีส่วนรวมในการคัดแยกขยะต้นทางอย่างเป็นระบบ

 ๙.๕ ส่งเสริมสนับสนุนการจัดทำแผนพลังงานระดับชุมชนและระดับครัวเรือน การรู้จักใช้พลังงานอย่างคุ้มค่า และการใช้พลังงานทางเลือก

 ๙.๖ ส่งเสริมสนับสนุนการศึกษาที่เกี่ยวข้องกับการลดภาวะโลกร้อน รวมทั้งกิจกรรมทาง ด้านการบริหารจัดการทรัพยากรธรรมชาติและสิ่งแวดล้อมระดับชุมชน

การกำหนดนโยบายดังกล่าวอยู่บนพื้นฐานของข้อมูลและการปฏิบัติได้จริงตามอำนาจหน้าที่ขององค์การบริหารส่วนตำบลวังทอง การดำเนินการตามนโยบายที่ได้แถลงทั้งหมดนี้จะนำมาซึ่งการแก้ไขปัญหาและตอบสนองความต้องการของประชาชน สามารถพัฒนาองค์การบริหารส่วนตำบลวังทองได้อย่างมีประสิทธิภาพเพื่อประโยชน์สุขของประชาชน ซึ่งมีความจำเป็นอย่างยิ่งที่ต้องได้รับการสนับสนุนจากทุกภาคส่วนทั้งภาคประชาชน ภาคเอกชน ส่วนราชการ และองค์กรปกครองส่วนท้องถิ่นในเขตจังหวัดหนองบัวลำภู โดยเฉพาะอย่างยิ่งได้รับความร่วมมือและสนับสนุนจากสมาชิกสภาองค์การบริหารส่วนตำบลวังทองทุกท่าน

กระผมและคณะผู้บริหาร ขอยืนยัน กับสภาองค์การบริหารส่วนตำบลวังทอง ว่าจะมุ่งมั่นบริหารงานและดำเนินตามนโยบายที่ได้แถลงไว้ด้วยความสุจริต โปร่งใส โดยมีเป้าหมายการพัฒนาที่ยั่งยืน(Sustainable Development Goals :SDGs ) ตามหลักการบริหารกิจการบ้านเมืองที่ดี(Good Governance)เพื่อให้บรรลุตามเป้าหมายที่แถลงไว้ทุกประการ

**หนังสือขอแถลงนโยบาย**

ที่ องค์การบริหารส่วนตำบลวังทอง

วันที่ เดือน มกราคม พ.ศ. ๒๕๖๕

**เรื่อง** ขอแถลงนโยบายต่อสภาองค์การบริหารส่วนตำบลวังทอง

**เรียน** ประธานสภาองค์การบริหารส่วนตำบลวังทอง

**สิ่งที่ส่งมาด้วย** นโยบายในการบริหารงานองค์การบริหารส่วนตำบลวังทองจำนนวน ๑ ชุด

 ข้าพเจ้า นายทองคำ ประพฤติธรรม ตำแหน่ง นายกองค์การบริหารส่วนตำบลวังทอง ขอแถลงนโยบายในการบริหารงานองค์การบริหารส่วนตำบลวังทอง เพื่อให้เป็นไปตามบัญญัติ ในมาตรา ๕๘/๕ พระราชบัญญัติสภาตำบลและองค์การบริหารส่วนตำบล พ.ศ.๒๕๓๗ แก้ไขเพิ่มเติมถึง (ฉบับที่ ๗) พ.ศ.๒๕๖๒ รายละเอียดคำแถลงนโยบาย ปรากฏตามสิ่งที่สิ่งมาด้วย

 ขอได้โปรดบรรจุในระเบียบวาระการประชุมสภาองค์การบริหารส่วนตำบลวังทองต่อไป

ขอแสดงความนับถือ

(นายทองคำ ประพฤติธรรม)

นายกองค์การบริหารส่วนตำบลวังทอง